
Har du ordet, har du makta.

Finsk ordtak


Prolog

Havet der vi Fermenterte Sjeler duver, er en slags tilværelsens tåke. Det er godt å bli vogget i fanget til den tåka. Her er ingenting rett- eller vrangvendt, ikke rett eller opp ned, et steds fra titter Skaperens Øye, men det er usikkert hvor det til enhver tid befinner seg. Jeg er en del av en verdensånd som fyller meg og fortsetter utenfor meg, en form for energi. Og likevel finnes akkurat jeg til – det må jeg jo, siden jeg har hukommelse og bevissthet og har kommet hit fra jorda. Egentlig har jeg vært der flere ganger og skal av uforklarlige grunner sendes tilbake dit. Der har jeg et Oppdrag, som ennå ikke er klart eller ferdig utformet. Jeg har i alle fall tenkt å finne fram til et mønster i hendelsene, for det er det vi gjør, vi som enten har mange navn eller ikke noe navn.

Til den mulige jordiske leser: Ikke la deg stresse av denne beskrivelsen, det er ikke noe mystisk tåkeprat som venter, ikke noe åndelig virvar skapt av en overspent sjel. Jeg er Åndeveileder og en god sådan, en kultivert og tiltalende person (selv om begrepet «person» virker komisk unøyaktig i mitt tilfelle, snarere er jeg en type Forsker, selv om metodene mine varierer). All min samlede viten er lagret i arkivet til Klarhetens Kontor for Forskning på og Støtte av Livsformer. Nei, jeg prøver ikke å føre deg på villspor. Tvert imot vil jeg si deg sannheten. Og først av alt vil jeg fortelle deg hvor det hele begynte.

Stedet hvor jeg var den gangen, var et slags Hinsidig liv eller Dødsrike, men ikke nødvendigvis noe Helvete, eller en Himmel for den saks skyld. Noen ganger har jeg sett fugler med flaggermusvinger der, men de flyr alltid med magen opp, og jeg er blitt fortalt at det er de som overvintrer i bunnen av fjellvann eller bortenfor himmelranden. En gang så jeg en heis stige opp hit, en slik jeg noen ganger har sett på hoteller i Wien, den hadde saksedører som kunne trekkes til side, og etter dem igjen vakkert utskårne skjermer av eik, men da de lydløst åpnet seg, var det ingen der. Ellers er det stille. Til tider høres sang eller nynning, men ikke noe av det låter som musikk laget av mennesker. Alt i alt var det som en enorm, lykkelig livmor, det motsatte av intet og likevel utenfor enhver fatteevne. Det var et hav, men ingen steder var det vått eller kaldt, og ikke hadde havet noen begynnelse eller ende. Hvis du gled litt vekk fra Klarheten, kunne du høre den dempede hviskingen av tanker fra gamle sjeler som drømte om det de hadde opplevd tidligere.

Min skjebne har til evinnelig tid vært å synke til jorda, ta en eller annen ikke-forutbestemt form og løse Oppdraget som klarner for meg underveis. Jeg kan være en lian som bærer en sopp til svimlende høyder langs en trestamme i en regnskog og lar den glitre der oppe. Noen ganger har jeg måttet følge med på elvemuslingers følelsesutbrudd, og en gang arbeidet jeg med en nødstilt åker som presset steiner ut av skjødet. Den ene etter den andre, i stedet for hvete. Jeg lyttet til åkeren og trøstet den, og det hjalp. Den slags oppgaver var jeg god i. Men så ble jeg på en måte forfremmet.

De siste millenniene har Kontoret konsentrert seg om menneskene. Jeg har hørt om, og lest om i arkivene, hvordan andre Forskere er blitt tildelt virkelige stormenn, heuristiske menn med skjegg og sekstant, himmelmålere, villfarne, lovløse og bannlyste, men bestandig tilgitte, salvet med balsam og hevet til storhet.

Slik har tilfellet vært med dem som har gått fra forbannelse til heder og ære. Det er skrevet bøker om fullstendig mislykkede Forskere. Det var en som gledet seg over byen Babylons velde og forundret seg over at den gikk til grunne. En som hardnakket hevdet at monsterbølger aldri kom til å nå Minos’ labyrinter på Kreta. Noen så for seg at løsningen for menneskeheten lå hos druidene som vandret mellom steinstøttene i Stonehenge, for en annen var anishinaabegene det ypperste: de tre ildenes folk, som risser sine hemmeligheter i neverruller. Nå ser ikke noe av dette ut til å være annet enn mislykkede forsøk, stakkarslige kulturer som har gått til grunne. Indianerne er plassert i reservater og badet i ildvann. Ingen av disse forsøkene har vært vellykkede med hensyn til universets fortgang eller ifølge Det Høyeste Kontoret, og Forskerne som har skrevet ned sine ynkelige sluttresultater, er blitt degradert til å forske på krossvedbusker og slikt.

Visst er jeg blitt advart. Mennesket er et komplisert objekt, slik sett at det er vanskelig å beherske. Det er egenrådig og hører ikke etter. Det tror seg være skaperverkets herre. Som art godtar det ikke sin skjebne, som etter alle solemerker burde ha vært å gå sin undergang i møte allerede for millioner av år siden. Mennesket er et klønete, upraktisk vesen, motbydelig nakent, uten den sømmelige beskyttelsen en pels ville ha gitt. Kroppen er dårlig tilpasset fødsler, og hjernen forbruker altfor mye fett og proteiner. Mennesket ønsker selv å ta avgjørelser og tror det vil klare seg, selv om det roter til nesten alt det gir seg i kast med. Bare se på hva som skjer med jordkloden nå om dagen! Den forsmekter og ødelegges, og alt på grunn av én forplantingsgal, dum og hissig dyreart. Mennesket er et latterlig vesen, en unaturlig parasitt, en meningsløs klatt som Skaperen laget på hviledagen sin, og som av uviss grunn forårsaker irritasjon og disharmoni i universets bølger.

Likevel er det å arbeide med mennesker – kanskje nettopp på grunn av dette misforholdet – blitt satt øverst på agendaen til Kontoret, i det minste midlertidig, og bare ved å utmerke seg i dette kan en Forsker oppnå det evige Nirvana. Slik er det blitt meg fortalt.

Lyssirenen i meg blir tent. Det er på tide å dra. Jeg gleder meg. Nå er jeg blitt informert: Jeg skal til 2020-tallet i menneskenes tidsregning, til en hovedstad i nord, hvor jeg skal møte en Forfatter. Det fornemme strøket Eira i Helsingfors, ved sjøen. Jeg prøver å legge meg stedsnavnene på minnet og lokalisere stedet i Kartbok over verdensrommet. Det ligger litt avsides, overhodet ikke i noen av de gamle europeiske eller asiatiske sivilisasjonssentrene. En by utpekt til hovedstad så sent som i 1812, et land som tidligere var russisk storfyrstedømme og har vært selvstendig i drøyt hundre år. Noen steinhus og en for så vidt vakker hvit domkirke bygget på en fjellknaus. Flittige arkitekter og bokmakere, altfor lite overklasseskapt overdådighet.

Ikke helt det jeg hadde tenkt meg – stille, romslige biblioteker i en eldgammel universitetsby, drønn fra kirkeklokker, gorgoner som stirrer ut mellom mørknede gotiske pilarer. Er dette et ondsinnet narrespill fordi jeg ikke fullførte forrige oppdrag?

Men så fatter jeg interesse på ny. Oppdraget er helt klart viktig, siden det er klassifisert som A1, med undernummer 158B, som peker mot at et nytt liv er på vei. Kanskje Forfatterens faste hunn er drektig, og jeg er utpekt som avkommets Sjeleveileder. Slike oppgdrag er mer ærefulle, sjeldne og ettertraktede, og innebærer stor fare for å mislykkes. Hvis jeg lykkes denne gangen, vil jeg helt sikkert oppnå Den Evige Fred eller i det minste et Høyere Nivå. Jeg rekker å bli håpefull og se meg selv som både det ene og det andre.

Så kjenner jeg at jeg glir over den klare, kalde overflata på Skaperens Øye. Jeg trekkes inn i en virvel, erkjennelsesnivået mitt krymper, og utenfor virvelen forsvinner det nynnende, trygge havet, jeg føler meg på én gang trukket ned og slengt opp, jeg faller eller roterer – eller det spiller vel ingen rolle, jeg har lite kjennskap til himmelretningene, og de har ikke hatt noen betydning før. Jeg venter på at jeg skal begynne å ta form. Jeg vet av erfaring at jeg i en viss fase vil få lemmer og årer hvor det begynner å flyte blod. Hjertet begynner å slå, og knoklene springer ut i blomst, som en hvit vannlilje med smerter. Jeg har kommet til et mørkt sted, er det en menneskelig livmor? Ja, det er det! Varmen pulserer rundt meg og fryder meg. Jeg skal bli et barn! Og samtidig merker jeg at mitt eget hjerte banker som et harehjerte, det er i ferd med å briste. Hva er dette? Jeg blir redd, gløtter på øynene og rekker å se blodårer vibrere mot lyset, jeg er i en livmor, det beste stedet verdensaltet har kommet opp med.

Så skjer det en forandring.

Jeg prøver å få grep om kroppen min, men noe er galt, jeg fornemmer ikke lenger det varme, pulserende redet rundt meg, jeg er ikke inni noen ting. Bare et øyeblikk var jeg tent, for så å slokne igjen, jeg flyr ut av vesenet mitt som ravnen ut av munnen til Judas.

Alt har sannelig gått fryktelig galt. Med en viss grad av innsikt og forståelse blir jeg klar over at jeg ikke har flyttet inn i et foster i ferd med å bli født, men svever omkring i tida, spreller mot hvite fliser, presser meg mot eksistensens tilholdssteder. Altfor hardt, bang bang bang. Jeg støter mot en eller annen organisme, trenger meg inn i den, i hjernevindingene og blodårene, som en rasende toksoplasmose.

Det bruser og bråker i hodet mitt som om jeg fløt i en deilig, virvlende, skummende foss. Samtidig føler jeg en underlig, ny kraft. Blodet strømmer hissigere i meg enn i noen av mine tidligere jordiske legemer. Plutselig får jeg en voldsom trang til å drikke varmt blod rett fra en halspulsåre. Hva i all verden?

Da jeg åpner øynene, ser jeg speilbildet mitt i en stri strøm. Det var ikke slik det skulle gå! På helt feil sted og til feil tid. Øynene mine er smale, gule rovdyrøyne, og jeg kan ikke tro det jeg ser. Men samtidig vet jeg at det er sant.

Jeg er blitt – og det gjør meg flau – et slags dyr. Jeg har svarte poter, og klør, som på min befaling borer seg inn i den trælete huden til en mannehånd. Jeg kjenner lukta av hegg, vannsprut i værhårene og den dundrende Pajakka-fossen i ørene. Det går en skjelving gjennom den nye, spenstige kroppen min. Åh, og nå klarner det for meg. Jeg har nye lemmer og ny pels, dessuten tydeligvis evnen til å sanse auraer og varmevibrasjoner.

Jeg gjentar for meg selv: Jeg er blitt et dyr. Og ikke et hvilket som helst dyr.

Jeg er uten tvil, ugjenkallelig og på forferdelig vis, blitt en katt.


DEL 1


Første kapittel


Katten

Dette stedet er ikke Eira, og tida definitivt ikke 2020-tallet, hvor jeg var ment å materialiseres. Desperat prøver jeg å fatte situasjonen og lokalisere og tidfeste punktet jeg har sklidd inn i. Jeg sender Kontoret en forespørsel, men forbindelsen er svak – alt jeg hører er en svak skurring, antennene mine fungerer ikke som normalt. Det jeg tross alt klarer å skjelne av de svake signalene fra Klarheten, sier meg at det er sommeren 1917. Vi er i det russiske storfyrstedømmet Finland, et sted i en nordlig provins. Ikke i sør, men et eller annet vilt sted, og i en annen tid enn forventet. Den store verdenskrigen pågår, har gjort det i tre år, og ennå finnes det ikke noe land ved navn Finland, bare det vestlige, obsternasige russiske Storfyrstedømmet, der noen merkelige selvstendighetsambisjoner har begynt å gjøre seg gjeldende.

Og det blir bare verre. Vi er i et fattigslig område i øst. Skrinne marker, sveltihel. Hit når ikke telefontrådenes sang, hit går ingen tog. Tømmerkoier, humpete kjerreveier. Vi er i en kirkebygd, midt på en markedsplass. Stort mer av situasjonen rekker jeg ikke å analysere før en kraftig neve griper meg i nakkeskinnet og dytter meg inn i en fuktig, slimete teine. Før jeg engang har begynt, er jeg tydeligvis på vei å bli krepseåte. Jeg freser og klorer, gjør motstand, men forgjeves. Halvveis nedi det iskalde vannet hører jeg en stemme:

– Nå lar du være å drukne det dyret, Hartikka. Du skal gi det til meg.

Neven stanser, nøler, så hører jeg en knegging: – Så du gir fortsatt ikke etter for meg, Eeva?


Katten

Noe sier meg at den unge kvinnen som reddet meg fra å bli druknet, er Eeva, like gammel som århundret og på en eller annen måte forbundet med Forfatteren.

Er poenget nå at jeg skal fortelle hele slektshistorien til Forfatteren? Det er det ikke tid til eller rom for i disse undersøkelsene, det er et spørsmål om ressurser. Som regel blir slike oppdrag gjort unna i en fei.

Men er det likevel noe her som er viktig? Umiddelbart antar jeg at noen på Det Høyeste Kontoret kødder med meg. Kanskje er det noen på avdeling B145 som nå får seg en god latter. Nå kan du leve kattelivet ditt der og prøve. Gjøre et forsøk.

Jeg vet ikke.

Jeg kjenner et rykk. Jeg blir ført vekk.

Fossesprøyt fukter kjolen hennes, den er sydd av ulltøy som en kunne ha slipt tjæretønner med, og farget gul med reinfann og ryllik. Eeva trykker meg mot brystet, det lukter kanelslørsopp av det tykke, rødfargede båndet i halslinningen.

Slampen som stappet meg i teinen, følger tett bak langs brygga, tafser på henne og hvisker: – Jeg kjenner deg nok. Vill er du, men jeg skal temme deg.

Han presser kneet inn mellom lårene hennes. Får et bråsint spark til svar, stønner.

– Jeg klarer nok å sette grenser, hveser hun.

– Det gjør du sikkert, men du vil ikke. Det er dette du ber om.

– Stikk av, Hartikka, gå og finn deg noen som er lettere å plage.

– Så auksjonsjenta prøver å yppe seg.

Vi er på vei mot markedet og viraken der.

– Åndssvak type. Verdiløst krek, hvisker den unge kvinnen mens hun klemmer meg. – Stygg innvendig er han også, hvorfor er det ingen som ser det?

Mens vi går stien langsetter bredden, kjenner jeg hvordan folk som stiger ut av båtene på vei til markedet, kaster onde skråblikk på henne. De har nok hørt at jenta til Ville-Kaisa kan gamle kraftord, sånne som kan medføre piskestraff eller gapestokk.

Samtidig gransker jeg min egen situasjon. Katt. Hva nå det er. Felis Silvestris Lubica, afrikansk villkatt, et ørkendyr som har funnet seg i å leve beskyttet av mennesker, nærmest for å holde rottebestanden i kornlagre nede.

Jeg har spisse, vaktsomme ører. Og før jeg vet ordet av det, skuffer jeg inn lyder med disse nye skinnparabolene mine, hører hjerteslagene til mennesket som holder meg, det herlige bruset fra blodet som pulserer i årene hennes. Nei, ikke bare hører, men lukter, kjenner lukta som blodet gir fra seg der det strømmer under den tynne huden på halsen. Og jeg ser varmen og den skinnende blå auraen. Eeva har med seg en sponkurv og en neverkont med tyttebærpiroger som hun skal selge på markedet. Hjertet hennes banker, først i raseri, så av noe annet. Forventning, slår det meg. En glede bobler i denne jenta, ordene triller lekent ut av henne i dag, og gangen i de slitte neverskoene er fri. Hun har lenge fått gode varsler i drømmene.

Jeg må vel bare begynne å fortelle.

Det er liv og røre på torget, som er flankert av trehus og et rådhus i stein. Noen selgere holder til under et halvtak i tilfelle regn, de fleste har bare kurver.

Atmosfæren er spent og opprømt, folk kommer seg sjelden til kirkebygda. Jeg fornemmer også et ulmende sinne. Dessuten er alle plaget av nyheten om at teltvogna som var på vei for å vise levende bilder, har rast ned i elva et sted ved Marraskoski. Lysten på slike er stor, og det er ikke ofte en får anledning til å bevitne dem.

Hartikka-karene sprader for seg selv med prangende hvite bånd av seilduk eller lakenstoff rundt overarmen, som tegn på at de tilhører beskyttelseskorpset.

På en høyballe sitter Renne fra Matoperä med tovete skjegg og soler seg. Han driver visstnok og skysser kunstnere oppstrøms til Viena, Kvitsjø-Karelen. Slike sørlige genier som Akseli Gallen-Kallela, Eero Järnefelt og I.K. Inha, åpenbart store menn, for de har nok av drammer å by på. Tilhørerne sliter med navnene, hvorfor Gallen og så Kallela i tillegg, og er det sant at han har malt et landskap i Lentua. Det maleriet der Aino i Kalevala går og drukner seg. Og hva er denne I. og K. og Inha, det lukter morteslo av det navnet.

Det finnes nok av historier og vantro, hvordan kan noen være så interessert i denne avkroken? Men sånn er det jo. Sånn er det jo.

Bortenfor hestene og vanntrauene står de røde og skuler olmt. Dit går Eeva for å stille seg ved siden av bokhandlerens bod og en russisk skreppehandler. Lenger unna er det noen som skor hesten til en russisk dragon. I den røde gjengen er det to unge hannkatter som skiller seg ut. Den ene snakker høylytt om maktloven* som de borgerlige i sin ondskap vil prøve å velte med hjelp fra den russiske dumaen, og tørker den svette pannen med et rødt tørkle. Sammen med ham står en mer unnselig type med en bok av Pekka Ervast, Nøkkelen til Kalevala, i hånda. Blikket hans flakker fra et frodig parti løvetenner under et vanntrau til karelske kjerringskaut, videre til hestemøkka som har festet seg på den gressfôrede skoen til en skoltesame som er kommet langveisfra for å tilby reinsdyrkjøtt. Det er noe det blikket søker, det merker jeg instinktivt. Og den slampen der heter Mahte. Hvordan kan jeg vite det?

Jeg bare vet det.

Og siden jeg ikke vet hvorfor jeg er blitt slengt inn i denne tida, og om det er en ren misforståelse, kan jeg ikke annet enn å henge med. Så jeg repeterer disse spesielle hendelsene og hører på levenet til Johan, Mahtes bror med den høye pannen:

– Vi har fått nok av lureriet til storbøndene og borgerne. Nøden herjer og arbeideren segner sammen, mens Hartikka knusler med kornlageret sitt, roper den høypannede broren og peker mot karene i beskyttelseskorpset. – Sånne folk burde senkes i myra!

– Johan, slutt med det tullpratet, brummer Mahte. Stemmen er rolig og vant til å blidgjøre andre.

Eeva selger unna tyttebærpirogene i en fei slik hun pleier, og sløser bort en del av penniene på tynne små bøker og en dagbok med svart omslag i bokladen. Og der møter blikkene hverandre.

* Tiltak innført i 1917 for å styrke det finske parlamentets fullmakter på bekostning av den provisoriske russiske regjeringen og derigjennom oppnå større selvstendighet for Finland.


Katten

Denne dagen ser Eeva Mahte, og Mahte ser Eeva. Senere skriver hun i dagboka si: Og for et blikk han ga meg! Rett på meg så han, på meg. Og han så ingen auksjonsjente og ingen stakkar, men en kvinne. Og det blikket var blikket til et godt menneske. Jeg husker ikke øyenfargen eller ansiktstrekkene, men uttrykket var sånn ungdommelig åpent, og jeg fikk det for meg at det ville vært fint å dra på sopptur med ham, sitte på ei tue og bare snakke sammen. Kanskje rakk jeg å tenke alt mulig annet også i løpet av det øyeblikket, men det var sånne hunngreier, sånt som veller fram fra livskraften og skrittet, og det skal jeg ikke si mer om her.

Begge to har en bok i hånda. Jeg prøver å se for meg hva Mahte ser i Eeva. Jenta som med den ene hånda holder en bok med permer av papp, og med den andre en kattunge mellom brystene. Det er ikke noe ved det som skulle kunne sjarmere sønnen til en selveiende bonde. Og visst har Mahte hørt om henne. Eeva. Jenta fra Reutuaapa som ble solgt på auksjon som barn, ikke akkurat av den blomstrende sorten. Ungen til Ville-Kaisa.

Men ser man det, der løsriver Mahte seg fra gjengen av opprørske renkesmeder og går mot Eeva.

Og hun kjenner nok til Mahte. Alle vet om hverandre og tenker sitt.

Slekta til Mahte har mye jord og skog. Det vil storebror Johan arve hvis han kutter ut de røde grillene sine, og gjør han det, så er det fortsatt det at han er en sånn en. Den yngste broren, Hermanni, har reist til Amerika langs den gamle tjæreruta, og storebror Johan er en nådeløs sosialist selv om han sitter godt i det. Mora Helmi er hissig og streng, og herren over Røttergården, Mahtes far, mistet visstnok grepet om virkeligheten i den grad at han begynte å bruke ulver som kugjetere. Når ulvene ikke drepte krøtterne, ble det sagt at det var takket være en avtale med puken.

Men hvorfor ser Mahte på Eeva, hva er det han trenger? Som Forsker prøver jeg å forstå. Han trenger først og fremst en kone. En medhjelper som kan hjelpe ham med å avle barn og føre livet videre, slik enhver organisme på jorda ønsker å fortsette sitt eget liv og skape nytt, det er jo det alt liv streber etter. Men han trenger også noe annet. Kanskje ømhet, for i jenta ser Mahte varme og styrke og et behov som likner det han selv har. Sult, en higen etter et mykere liv. En lengsel etter kjærlighet.

Senere skriver Eeva: Kaffekvern. En sånn mirakelmaskin var det Mahte fristet meg med hvis jeg ble med ham som brud til Øya. Hvor fantastisk, fantastisk det ville ha vært med et sånt apparat.

Men der på torget driver de selvfølgelig i første omgang bare med koseprat. De forundrer seg over været og beveger seg bortover og vekk fra kramkarer og klutehandlere, forbi kortspillere og hestehandlere. Så blir det stille en stund, og Eeva begynner å flakke med blikket, klar til å gå sin vei. Mahte blir nervøs. Nå gjelder det å satse stort for å få henne på kroken.

– Jeg har en skatt som du ikke klarer å gjette.

– Hva er det du har som ikke andre har?

– En kaffekvern.

Det bobler i Eeva. Den slags er en luksus uten like. Men kaffebønner har de ikke engang i kolonialen i Kuusamo.

– Har du bønner til den også? Til å kverne.

– Broren min sender fra Amerika. Brooklyn-brent, visstnok.

En amerikansk bror og en storebror som skal arve gården. Hermanni og Johan. Slektninger. Etter at Ville-Kaisa døde, har ikke Eeva noen, bare en anonym fattiggrav i Reutuaapa og stempelet som auksjonsbarn.

Hun nøler litt. Eeva, som har farget kjolen sin selv og sydd den med sikker hånd.

– Hva har så du å gi meg? spør Mahte.

Eeva skiller de sammenklemte brystene, og der i kløfta sitter den pjuskete kattungen. Derfra har den sett ut på verden med nylig åpnede øyne.

– Du kan få denne katten. Flink musefanger.

Mahte ser på den ynkelige kattungen, som famler med den vesle munnen etter fingeren til Eeva. Begge må le.

– En musedreper, altså. Hvor fant du den?

– De skulle til å drukne den i Pajakka-fossen. Jeg valgte den av ungene som suttet mest på fingeren min.

Mahte grubler, forundret over denne hunnen som ikke skjønner at katter får unger, at bikkjer bjeffer, og at størstedelen av dette avkommet etter en brunstig natur må en bare kvitte seg med, bruke som åte for kreps.

– Hvem tok du den fra?

– Hartikka hadde teine i elva, jeg tok den der.

Så følger en serie øyeblikk hvor det ikke er noe tid, i hvert fall ikke slik mennesket forstår tida, noe som jo har lite å si i Klarhetens perspektiv.

– Kommer du på besøk hvis jeg ber deg?

Eeva nøler tilsynelatende, selv om jeg som kattunge kjenner pulsen hennes øke, og gleden. Likevel nøler hun: – Det er langt unna. Avkroken.

– Ja, det er det.

– Og jeg er ikke den som renner ned dørene til folk.

– Det er du helt sikkert ikke.

Eeva er betenkt. Hun må reise med båt oppstrøms, posthesten trekker ikke kjerra fram til Sumsa, og veien dit er full av hull det meste av året.

– Hva får jeg hvis jeg kommer?

Bortsett fra dårlig rykte og skam.

Vondt i sjela.

Begge puster slik at jeg hører at det piper i neseborene deres, og at hjertet til Eeva banker.

– Da gjør vi en byttehandel, sier Mahte. – Jeg lager kaffe, og du overlater den der til meg.

Eeva klemmer kattungen, kjenner den tillitsfulle kattekroppen mot sin egen, varmen, livet.

– Jeg kan ikke gi deg kattungen, den er gitt til meg.

Nå kunne Mahte ha trukket seg tilbake. Men for én gangs skyld seirer motet.

– I et nytt hjem er det vel behov for en musedreper.

Det er allerede et løfte. Det er det.

